A BIZOTTSÁG 1663/2005/EK RENDELETE
(2005. október 11.)
a feldolgozott gyümölcs- és zöldségtermékek támogatási rendszere tekintetében a 2201/96/EK tanácsi rendelet részletes alkalmazási szabályainak megállapításáról szóló, 1535/2003/EK bizottsági rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a feldolgozott gyümölcs- és zöldségtermékek piacának közös szervezéséről szóló, 1996. október 28-i 2201/96/EK tanácsi rendeletre (1) és különösen annak 6. cikkére,
mivel:
(1)
A 2201/96/EK rendelet 5. cikke a közösségi és nemzeti küszöbértékek megállapítása mellett a támogatás összegének kiszámítására vonatkozó azon rendelkezéseket is megállapította, amelyeket akkor kell alkalmazni, amikor az adott tagállamban - feltéve, hogy az érintett termékre vonatkozóan a fenti tagállam rendelkezik egy, az említett rendelet III. mellékletében meghatározottak szerinti feldolgozási küszöbértékkel - e küszöbérték átlépése megtörtént.
(2)
Az 1535/2003/EK bizottsági rendelet (2) 23. cikke (1) bekezdésének első albekezdése úgy rendelkezik, hogy a feldolgozott alapanyagokat beszámítják a termelői szervezet központi irodájának helye szerinti tagállam feldolgozási küszöbértékébe.
(3)
E rendelkezés végrehajtásának következtében az utóbbi gazdasági években rendellenességekre került sor a támogatási rendszer alkalmazása során, különösen a paradicsom esetében. E rendelkezés értelmében egy másik tagállamban székhellyel rendelkező termelői szervezethez tartozó egyes termelők, vagy egy másik tagállamban székhellyel rendelkező termelői szervezetek szövetségéhez tartozó termelői szervezet termelését azon tagállam feldolgozási küszöbértékébe kell beszámítani, ahol a termelői szervezet, vagy a termelői szervezetek csoportja székhellyel rendelkezik. A gyakorlat azt mutatja, hogy a beszámítást azon tagállam küszöbértékébe kell megtenni, ahol az alapanyagot előállították.
(4)
Az 1535/2003/EK rendeletet ezért ennek megfelelően módosítani kell.
(5)
Az e rendeletben előírt intézkedések összhangban vannak a Feldolgozottgyümölcs- és Feldolgozottzöldség-piaci Irányítóbizottság véleményével,
ELFOGADTA EZT A RENDELETET:
1. cikk
Az 1535/2003/EK rendelet a következőképpen módosul:
1.
A 23. cikk (1) bekezdése első albekezdésének helyébe a következő szöveg lép:
„A paradicsom, az őszibarack és a körte esetében a termelői szervezetek támogatási kérelmüket a központi irodájuk helye szerinti tagállam illetékes hatóságaihoz nyújtják be, feltéve hogy az érintett termékre vonatkozóan a fenti tagállam rendelkezik egy, a 2201/96/EK rendelet III. mellékletében meghatározottak szerinti feldolgozási küszöbértékkel. Azt a mennyiséget, amelyre a támogatást kérik, azon tagállam küszöbértékébe számítják be, amelyben az alapanyagot előállították.”
2.
A 24. cikk első albekezdése b) pontjának helyébe a következő szöveg lép:
„b)
azt a mennyiséget, amelyre a támogatási kérelem kiterjed; e mennyiség az említett mennyiség szerződésenkénti és adott esetben az alapanyag-termelés helyszíne szerinti tagállamban alkalmazandó támogatás összege szerinti bontásban, a csökkentési tétel levonása után nem haladhatja meg a feldolgozásra átvett mennyiséget.”
3.
A 27. cikk (1) bekezdése az első albekezdés után a következő albekezdéssel egészül ki:
„A nyújtandó támogatási összeg megegyezik az alapanyag-termelési hely szerinti tagállamra megállapított támogatási összeggel.”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Rendelkezéseit a 2006/2007-es gazdasági évtől kell alkalmazni.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2005. október 11-én.